寄遠辭
作者：羅願
朝代：宋

paragraphs: 過黎陽而遂西兮，煩嘉友之臨餞。
道躊躇而屢顧兮，忽背馳而不可挽。
幸介弟之勤我兮，守權輿其益堅。
人情豈其惡逸兮，慮我脩塗之易倦。
粲高原與平隰兮，冰雪凜其同踐。
山負石以當逕兮，泥飛屐以相濺。
喜招招以卬涉兮，又風濤之交戰。
幾四載之皆乘兮，初不悟其巳遠。
亦既降乎廬阜兮，縣尹告以舟辦。
謀不主於雲夢兮，果若大江之爲限。
分渚陸之異遵兮，弟亦曰予將返。
試往閲於千帆兮，前車近其當鑒。
挾忠信以臨深兮，猶一覘而色變。
愛我者於是而委去兮，吾然後知所恃之惟天。
寧戒懼之遂忘兮，託命於南公之雞犬。
捨親戚與墳墓兮，初豈以易芻豢。
抑甚珍其所懷兮，每欲棄置而未忍。
行四方以經營兮，膂力猶幸其可勉。
荆又用武之國兮，庶幾少施乎吾辯。
至天性之燥濕兮，蓋終身陋巷而不厭。
非將老無聞之爲病兮，且安往而不樂其貧賤。
獨夫人之信此兮，跂予望之而不之見。
秋蘭何時其可致兮，聊以報乎足繭。